1.  ปัจจัยความเสี่ยง

  บริษัท ได้แยกปัจจัยความเสี่ยงเป็น 3 ข้อหลัก คือ ปัจจัยความเสี่ยงทางด้านการผลิต
  ปัจจัยความเสี่ยงในการประกอบธุรกิจ และปัจจัยความเสี่ยงในการบริหาร ดังนี้

1) ความเสี่ยงเกี่ยวกับการผลิต

  1.1 ความเสี่ยงด้านราคาวัตถุดิบ

  ปัจจุบันราคาวัตถุดิบหลักซึ่งได้แก่ไม้ มีแนวโน้มสูงขึ้นอย่างต่อเนื่อง เนื่องจากไม้
  เป็นทรัพยากรธรรมชาติที่ผลิตได้ช้า
  แต่เฟอร์นิเจอร์ที่ผลิตจากไม้กลับได้รับความนิยมจากผู้บริโภคอย่างแพร่หลาย
  ในขณะที่ราคาไม้ยังมีความผันผวนอยู่ ส่งผลให้อาจเกิดความเสี่ยงในการควบคุมต้นทุนการผลิตได้
  อย่างไรก็ตามบริษัทฯ ซึ่งประกอบธุรกิจผลิตเฟอร์นิเจอร์ไม้เป็นเวลากว่า 20 ปี
  มีความชำนาญในการเสาะหาและคัดเลือกไม้โดยบริษัทฯ
  จะเลือกซื้อเฉพาะไม้ที่มีคุณภาพในราคาที่เหมาะสม นอกจากนี้บริษัทฯ
  ยังร่วมกับผู้ขายวัตถุดิบในประเทศเพื่อนบ้านหลายรายเพื่อจัดหาไม้ให้ได้ปริมาณและคุณภาพดีเพื่อให้ไม้ในแต่ละชิ้นงานเป็นไปตามมาตรฐานที่บริษัทฯ
  กำหนดได้อย่างสม่ำเสมอ

1.2 ความเสี่ยงจากแหล่งวัตถุดิบ

  บริษัทฯ เป็นผู้ผลิตเฟอร์นิเจอร์ที่ทำจากไม้หลากหลายชนิด เช่น ไม้สัก ไม้โอ๊ค ไม้มะม่วงป่า
  ไม้เชอร์รี่ และไม้ยางพารา ซึ่งไม้เป็นวัตถุดิบสำคัญคิดเป็นสัดส่วนร้อยละ 50-60 ของต้นทุนขาย
  สำหรับไม้สัก ในปี 2545 บริษัทฯ นำเข้าไม้สักจากผู้ประกอบการไม้จากต่างประเทศ
  ประมาณร้อย 60 และซื้อจากผู้ประกอบการไม้ในประเทศไทยประมาณร้อยละ 40
  จากการพึ่งพาแหล่งวัตถุดิบดังกล่าว อาจส่งผลให้บริษัทฯ
  มีความเสี่ยงจากการที่ประเทศคู่ค้าและหรือ/องค์กรเกี่ยวกับการอนุรักษ์สิ่งแวดล้อมอยู่บ้าง เช่น
  ประเทศผู้ซื้ออาจมีนโยบายห้ามการนำเข้าสินค้าที่มีแหล่งวัตถุดิบจากในประเทศเพื่อนบ้านบางประเทศ
  จึงอาจส่งผลให้บริษัทฯ ต้องหาแหล่งวัตถุดิบจากแหล่งอื่น ซึ่งจะทำให้บริษัทฯ
  ต้องซื้อไม้ในราคาที่สูงขึ้น

  1.3 ความเสี่ยงด้านคุณภาพวัตถุดิบ

  เนื่องจากไม้เป็นทรัพยากรธรรมชาติ ดังนั้นคุณภาพของไม้ในแต่ละต้น
  และแต่ละลอตอาจมีความแตกต่างกันได้ อย่างไรก็ตาม บริษัทฯ
  ซึ่งประกอบธุรกิจผลิตเฟอร์นิเจอร์ไม้เป็นเวลานานได้ตระหนักถึงคุณภาพไม้เป็นอย่างดี
  และมีความชำนาญในการคัดเลือกไม้
  โดยจะเลือกซื้อเฉพาะไม้ที่มีคุณภาพในราคาที่เหมาะสมเท่านั้น นอกจากนี้ บริษัทฯ
  ยังร่วมกับผู้ผลิตไม้หลายรายเพื่อผลิตไม้ชิ้นส่วนสำหรับงานแต่ละชิ้นให้เป็นไปตามมาตรฐาน
  และลดส่วนสูญเสียลง

2). ความเสี่ยงในการประกอบธุรกิจ

  2.1 ความเสี่ยงด้านการพึ่งพาบุคลากรที่มีความชำนาญเฉพาะด้าน

  บริษัทฯ มีนโยบายผลิตเฟอร์นิเจอร์โดยเน้นที่รูปแบบ (Design)
  เพื่อตอบสนองความต้องการของผู้บริโภคในตลาดบน (Premium Goods)
  จากนโยบายการเน้นรูปแบบการผลิตดังกล่าวส่งผลให้บริษัทฯ ต้องอาศัยบุคลากรที่มีความรู้
  ความชำนาญเป็นพิเศษเพื่อการออกแบบ โดยบริษัทฯ ได้ว่าจ้าง นักออกแบบ Garden
  Furniture ชาวเดนมาร์ค ชาวเนเธอร์แลนด์ บริษัทฯ
  อาจมีความเสี่ยงด้านการพึ่งพานักออกแบบซึ่งมีความชำนาญเฉพาะด้าน อย่างไรก็ตาม บริษัทฯ
  มั่นใจว่าโอกาสที่จะหานักออกแบบรายใหม่ๆ ที่มีประสบการณ์เมื่อจำเป็นในอนาคตก็ยังมีอยู่
  แม้การจ่ายค่าตอบแทนให้กับนักออกแบบดังกล่าว ซึ่งเป็นอัตราที่ค่อนข้างสูง
  (แต่เป็นอัตราตามตลาดในต่างประเทศ เพื่อการจูงใจ) บริษัทฯ
  ยังเชื่อว่ายังสามารถดำรงการแข่งขันได้ ทั้งนักออกแบบเหล่านั้นได้ร่วมงานกับบริษัทฯ
  มาแล้วไม่ต่ำกว่า 5 ปี

2.2 ความเสี่ยงด้านคู่แข่งใหม่

  ผู้ผลิตเฟอร์นิเจอร์ไม้ในประเทศไทยมีความได้เปรียบคู่แข่งจากประเทศในกลุ่มยุโรป
  และสหรัฐอเมริกา เนื่องจากผู้ประกอบการไทยอยู่ใกล้แหล่งวัตถุดิบ
  ส่งผลให้ผู้ประกอบการไทยมีต้นทุนการผลิตต่ำ อย่างไรก็ตาม
  การย้ายฐานการผลิตของคู่แข่งเข้าไปในประเทศที่เป็นแหล่งวัตถุดิบ
  ก็อาจทำให้ต้นทุนการผลิตของคู่แข่งต่ำกว่าเมื่อเปรียบเทียบกับผู้ประกอบการไทย บริษัทฯ
  ได้ตระหนักถึงความเสี่ยงจากการเข้ามาแข่งขันโดยคู่แข่งใหม่ดังกล่าว แต่บริษัทฯ
  ยังมั่นใจว่าโอกาสความสำเร็จของการย้ายฐานการผลิตของคู่แข่งดังกล่าว
  มีความเป็นไปได้ไม่มากนักเนื่องจากประเทศซึ่งเป็นแหล่งวัตถุดิบดังกล่าว
  ยังขาดความแน่นอนในด้านกฎหมายธุรกิจ และยังขาดแคลนแรงงานที่มีฝีมือ
  ซึ่งแรงงานที่มีฝีมือเป็นปัจจัยที่สำคัญในอุตสาหกรรมผลิตเฟอร์นิเจอร์ไม้คุณภาพสูง
  ขณะนี้คู่แข่งสำคัญของบริษัทฯ ซึ่งผลิตสินค้าคุณภาพรองลงมาได้แก่ผู้ผลิตทางประเทศจีน,
  อินโดนีเซีย, เวียดนาม และพม่า

2.3 ความเสี่ยงจากการพึ่งพิงตลาดสินค้า

  ปัจจุบัน กลุ่มบริษัทฯ ส่งสินค้าประมาณร้อยละ 90 ของยอดขาย ให้กับกลุ่มประเทศยุโรป
  สหรัฐอเมริกา และ ญี่ปุ่น
  จากการพึ่งพิงตลาดในสัดส่วนที่สูงดังกล่าวทำให้การดำเนินธุรกิจของบริษัทฯ
  อาจได้รับผลกระทบจากการเปลี่ยนแปลงนโยบายการค้าของประเทศคู่ค้า อย่างไรก็ตาม บริษัทฯ
  เชื่อว่าความเสี่ยงดังกล่าวมีโอกาสเกิดขึ้นไม่มากนัก โดยที่ผ่านมาประเทศคู่ค้าดังกล่าว
  มีนโยบายด้านการค้าที่เอื้อประโยชน์แก่ธุรกิจของบริษัท ซึ่งที่ผ่านมา สินค้าของบริษัทฯ
  เป็นสินค้าที่อยู่ ภายใต้ GSP ของประเทศในกลุ่มยุโรป สหรัฐอเมริกา และญี่ปุ่น ซึ่งในอนาคต
  ประเทศคู่ค้าดังกล่าวยังไม่มีนโยบายในการจำกัดการนำเข้าสินค้าประเภทเฟอร์นิเจอร์ไม้
  ขณะนี้บริษัทกำลังเข้าเจาะตลาดยุโรปตะวันออกบางประเทศนอกเหนือจากตลาดออสเตรเลีย
  และเกาหลี

  บริษัทฯ ได้ให้ผู้บริหารของบริษัทย่อยในประเทศสหรัฐอเมริกา และอังกฤษ
  ติดตามสถานการณ์ด้านการตลาดอย่างใกล้ชิดและรายงานให้บริษัทได้รับทราบตลอดเวลา

3) ความเสี่ยงจากอัตราแลกเปลี่ยน

  ความเสี่ยงจากการซื้อขายสินค้าเป็นเงินตราต่างประเทศ

  บริษัทฯ อาจมีความเสี่ยงจากการผันผวนของอัตราแลกเปลี่ยนเงินตราต่างประเทศ
  เนื่องจากบริษัทฯ มีรายได้จากการขายสินค้าที่เป็นเงินสกุลต่างประเทศประมาณร้อยละ 90
  ของยอดขาย ในขณะที่มีต้นทุนวัตถุดิบที่ต้องชำระเป็นสกุลต่างประเทศประมาณร้อยละ 33
  ของยอดขาย จากโครงสร้างดังกล่าวสามารถสรุปได้ว่าโอกาสที่บริษัทฯ
  จะได้รับผลกระทบจากความเสี่ยงจากการซื้อขายสินค้าเป็นเงินตราต่างประเทศยังคงมีอยู่บ้าง
  เนื่องจากบริษัทฯ มีรายรับและค่าใช้จ่ายเป็นเงินสกุลต่างประเทศเช่นกัน
  ซึ่งเป็นการป้องกันความเสี่ยงในตัว (Natural Hedge) อย่างไรก็ตาม บริษัทฯ
  ยังคงมีความเสี่ยงหากระยะเวลาที่ได้รับชำระค่าสินค้าไม่ตรงกับระยะเวลาชำระหนี้
  ซึ่งบริษัทฯได้เตรียมวงเงินไว้ชำระหนี้หากเกิดกรณีดังกล่าว
  และในกรณีเกิดความผันผวนของอัตราแลกเปลี่ยนเงินบาท บริษัทฯ จะได้รับผลกระทบด้วย
  เช่นการอ่อนตัวของค่าเงินบาท จะส่งผลบวกต่อรายได้ของบริษัทฯ ในระดับหนึ่ง
  แต่ในขณะเดียวกันก็จะส่งผลทางลบต่อต้นทุนของวัตถุดิบที่บริษัทฯ นำเข้าเช่นกัน
  รวมถึงอาจจะมีผลกระทบต่อผลการดำเนินงาน และรูปแบบทางการเงินของกลุ่มซันวู้ดฯ ด้วย

  นอกเหนือจากการเป็น Natural Hedge แล้ว ในช่วงใดช่วงหนึ่งที่บริษัทฯ
  พิจารณาแล้วคาดว่าจะเกิดการผันผวนเป็นนัยสำคัญ บริษัทฯ
  จะทำการป้องกันความเสี่ยงโดยทำการซื้อขายอัตราแลกเปลี่ยนล่วงหน้ากับธนาคารทันที
  เนื่องจากบริษัทฯ ได้มีวงเงินทางด้านประกันความเสี่ยงเตรียมพร้อมตลอดเวลา อีกทั้งบริษัทฯ
  ยังได้เปิดบัญชีเงินฝากสกุลเงินตราต่างประเทศ (Foreign Currency Deposit – FCD)
  เพื่อนำเงินที่ลูกค้าโอนเข้ามาฝากไว้เพื่อใช้ชำระหนี้บางส่วน อย่างไรก็ตาม
  การบริหารความเสี่ยงจากอัตราแลกเปลี่ยนโดยวิธี Natural Hedge
  ไม่สามารถป้องกันความเสี่ยงทางบัญชีจากการเกิดกำไรหรือขาดทุนจากอัตราแลกเปลี่ยนทางบัญชี
  อันเนื่องมาจากการแปลงมูลค่าหนี้สินตามความผันผวนของอัตราแลกเปลี่ยน ณ
  วันสิ้นงวดบัญชีได้ทั้งหมด

  ความเสี่ยงจากการเงินกู้สกุลต่างประเทศ

  บริษัทฯ มีภาระหนี้เงินกู้ระยะยาวจาก Otsuka Furniture MS Co., Ltd. ณ วันที่ 31
  ธันวาคม 2545 มียอดคงค้าง จำนวน 71 ล้านเยน บริษัทฯ มีการชำระคืนเงินต้นเป็นรายเดือนๆ
  ละ 6 ล้านเยน เมื่อชำระเงินต้นหมดจึงชำระดอกเบี้ย ในอัตราร้อยละ 2 ต่อปี
  ปัจจุบันบริษัทฯมิได้ทำการป้องกันความเสี่ยงจากอัตราแลกเปลี่ยนสำหรับเงินกู้ระยะยาว
  เนื่องจากค่าธรรมเนียมการทำประกันความเสี่ยงจากอัตราแลกเปลี่ยนเงินตราระหว่างประเทศระยะยาวอยู่ในอัตราที่สูงมาก
  แต่อย่างไรก็ตามบริษัทฯ ได้เฝ้าดูอย่างใกล้ชิด หากเกิดภาวะผันผวน บริษัทฯ
  จะทำการประกันความเสี่ยงโดยการซื้อ Forward
  เป็นช่วงจนถึงวันครบกำหนดชำระคืนในแต่ละงวด